**Pärnu Päikese Kooli õpiränded 2023-2024**

**Erasmus+ projekt "Pärnu Päikese Kooli õpiränne"**

Projekt ***30722304 HARNO leping 2022-KA122SCH-57 "Pärnu Päikese kooli õpiränne".***

**Õpilaste parem ettevalmistus sotsiaalseks toimetulekuks ja igapäevaelus hakkama saamiseks peale kooli lõppu, vajalike õppemetoodikate arendamine.**

**Hanna kokkuvõte õpirändest Sloveeniasse**

**3.- 9. septembril 2023** toimus Pärnu Päikese Kooli nelja töötaja õpiränne Erasmus+ rahvusvahelise projekti raames Sloveeniasse. Õpirände teemaks oli “Õpilaste parem ettevalmistus sotsiaalseks toimetulekuks ja igapäevaelus hakkama saamiseks peale kooli lõppu, vajalike õppemetoodikate arendamine”.

Nädalase õpirände jooksul külastasime Kesk- Sloveenia kolme linna: Ljubljanat, Litijat ja Zagorje ob Zavit. Meid vastuvõtvaks asutuseks oli Hooldus- ja töökeskus Zasavje, mis koosneb päevakeskusest Zagorjes ( tegutseb aastast 1984 ja kliente on umbes 130) ja kolmest elukeskusest ning päevakeskusest Litijas( tegutseb aastast 2018, seal on 26 erivajadusega klienti ja 5 töötajat).

Hooldus- ja töökeskus Zasavje on riiklik asutus täiskasvanud (alates 18. eluaastast) erivajadustega inimestele.

Zasavje keskuse poolt pakutavad teenused jagunevad kolmeks:

1. Tööalane tegevus
2. Iseseisva ja tervislike eluviisidega seotud tegevused, sisukas vaba aeg
3. Päevahoid

Litija päevakeskus kujunes meie igapäevaseks kogunemiskohaks. Keskus pakkus võimalust jälgida ja osa võtta klientide ja töötajate igapäevaelust ja saime ülevaate nende tegutsemise põhimõtetest. Külastasime Litija põhikooli erivajadustega laste klasse, Litija raamatukogu ja linna. Tutvusime Zagorje päevakeskuse tööga ja elukeskustega. Zagorje pakub päevahooldust ka keerulisematele klientidele, kes vajavad igapäevastes toimingutes rohkem abi. On olemas lõõgastus- ja rahunemisruum.

Litija päevakeskus teeb tihedat koostööd klientide perekondade ja kogukonnaga. Keskus asub raudteejaama lähedal, panga, lasteaia, kohviku ja vanurite päevakeskusega ühes hoones. Asutuse hea asukoht pakub suurepärast võimalust ühiskonda integreeruda ja olla tavainimeste kõrval võrdväärne ühiskonnaliige. Keskuses on klientidel võimalus tegeleda kunsti ja käsitööga, tantsida, teha sporti ja joogat, teha altöövõttu firmadele(sorteerimine, komplekteerimine, pakendamine). Keskuses valmivaid käsitööesemeid müüakse keskuse kaupluses ja erinevatel laatadel. Pakutakse tasustatud teenust lähedal asuvatele firmadele: akende pesu, muruniitmine, parklahooldus. Kliente tegevustesse ei sunnita, antakse võimalus ise otsustada ja valida. Nendega arutletakse erinevate tööpakkumiste ja tegevuste üle, võetakse kuulda nende arvamust ja siis tehakse otsus. Sellised läbirääkimised aitavad ka hilisemalt kliente paremini motiveerida kokkulepitud tööülesanded lõpuni viia.

Tähtis koht on omavahelistel toetavatel ja positiivsetel suhetel nii klientide kui töötajatega. Kuna tegemist on täiskasvanud ja väljakujunenud inimestega, siis tülid ja jõuline mõjutamine ei aita soovitud tulemuse saavutamisele kaasa. Litija keskuses oli näha häid sõprussuhteid, suheldi omavahel ka väljaspool keskust.

Toetati klientide iseseisvust. Olid erinevad võimalused liikumiseks: ühistransport, liiguvad ise linnaruumis, vanemad sõidutavad ja olemas oli ka keskuse buss. Tähtsaks peeti alal hoida olemasolevaid oskuseid ja teadmisi. Akadeemilised teadmised ja oskused, viisakas suhtlusstiil, aitab ühiskonnas paremini hakkama saada. Info saamine/leidmine erinevatest allikatest(sildid, tänavaviidad, infotahvlid, internet), lugemisoskus, lihtsustatud infoga teated aitavad kaasa iseseisvamale toimetulekule ühiskonnas. Innustatakse suhtlema, vajadusel abi küsima. Tähtis on teadlik internetikasutus: e-mail, e- registratuur, info e- keskkonnast.

Tähtsaks peetakse aktiivset vaba aega. Osaletakse laatadel, festivalidel, spordivõistlustel. Võetakse osa kultuurisündmustest. Korraldatakse matku ja väljasõite. Võõrustatakse külalisi ja käiakse ise külas. Kõige selle juures on oluline silmaspidada erivajadustega inimeste võimalikult suurt kaasatust ja tegutsemisrõõmu.

Oluline on teada, mille keskel ma elan, mis jääb minu koduseintest väljapoole. Kliendid rääkisid sellest, püüdsid olulist ja väärtuslikku esile tõsta. Koostöös Litija CEOSS keskusega (täiskasvanute täiendkoolitus) püütakse leida ja pakkuda koolitusi ja kursuseid ka erivajadustega inimestele ja nende lähedastele.

Zagorje ja Litija keskused on Sloveenias aktiivsed erivajadustega inimeste eest kõnelejad. Asutuse juht toob välja kitsaskohti seadusandluses ja peab väga oluliseks muuta mõttemustreid ühiskonnas.

Õpiränne täitis minu püstitatud eesmärgid. Oli väga huvitav suhelda sama valdkonna inimestega, tutvustada oma tööd, riiki ja mõttelaadi teises keelekeskkonnas. Toredad olid hetked, kui tekkis äratundmine, et jagad samu põhimõtteid.

Praktiliste ainete õpetajana sain kinnitust, et erinevad käelised tegevused on väga olulisel kohal, lõiming ja seoste loomine erinevate valdkondade vahel muudab elu rikkamaks ja sisukamaks. Tähtis on keskenduda inimeste tugevustele.

Erinevate sotsiaalsete olukordadega toimetulek on olulisel kohal kõigil inimestel. Erivajadustega inimesed võivad vajada rohkem abi olukordade mõistmisel ja lahendamisel. Me saame seda pakkuda läbi suurema kontakti maailma või lähema kogukonnaga.

**Ilme ja Malle kokkuvõte õpirändest Sloveeniasse 3.–9. septembril 2023**

Osalesime õpirändel Sloveenias, külastades päevakeskusi Litijas ja Zagorjes ning Osnova kooli Litijas, kus on ühendatud lasteaed ja algkool.

**Haridus ja kaasamine Osnova koolis**

Osnova koolis õpivad koos nii tava kui ka erivajadusega lapsed, lähtudes kaasava hariduse põhimõtetest. Eesmärk on arendada iga lapse tugevusi, mitte keskenduda puudujääkidele. Lähenemine aitab tõsta õpilaste enesekindlust, toetab sotsiaalsete oskuste kujunemist ning soodustab ühiskonda lõimumist.

Koolikohustus kestab kuni 15. eluaastani. Seejärel on võimalik jätkata õpinguid kuni 18. eluaastani. Vanuserühmale 18–26 pakutakse eluks ettevalmistavat programmi. Osalemine ei ole kohustuslik, kuid enamik noori kasutab võimalust koolis jätkata kuni 26. eluaastani.

Igal õpilasel on individuaalne õppekava, kus on kirjeldatud tema erivajadused, tugevused, käitumuslikud eripärad ning õppeaasta eesmärgid. Kool teeb tihedat koostööd erinevate spetsialistide ja asutustega: psühholoogid, logopeedid, tegevusterapeudid, füsioterapeudid, sotsiaalasutused jt.

Erihariduse põhiväärtusteks on võrdsed võimalused ja individuaalsus – oluline on, et õpilane oleks maksimaalselt aktiivne ja saaks hariduse vastavalt oma võimetele. Rõhku pannakse sellele, et noored oskaksid väljendada oma soove ja vajadusi ning teha elulisi otsuseid. Väga oluliseks peetakse meeskonnatööd.

Meid võõrustanud õpetaja Sandra töötab VI tasemel, kus õpivad 21–26-aastased noored. See on sarnane meie lisa-aastale. Õppetöö keskendub eneseteadvuse tõstmisele ja positiivsete emotsioonide tekitamisele. Õpilased kaunistavad koos kooliruume, valmistavad tooteid uusaastalaadale ning kasutavad saadud tulu iseseisvaks tegevuseks, näiteks lõunasöökide valmistamiseks või ekskursioonideks. Toetatakse ka majanduslikult keerulisemas olukorras olevaid õpilasi.

Kord aastas toimub kolmepäevane „puhkusereis“, mille organiseerivad noored ise. Tegevused dokumenteeritakse kooli veebilehel fotode ja videopostitustena. Õppe- ja projektitegevusi toetavad ka lapsevanemad.

I tasemel on õpe väga individuaalne – ühe õpilasega tegeleb kaks spetsialisti. Kasutatakse meelte stimuleerimist, motoorseid ja kognitiivseid harjutusi (nt tasakaalu- ja liikumisharjutused, pusled, käe-silma koordinatsiooni harjutused, funktsionaalse lugemise mõtestamine). Samuti õpetatakse igapäevatoiminguid nagu esemete haaramine, asjade asetamine ja viimine.

**Päevakeskused Litijas ja Zagorjes**

Päevakeskustes valivad kliendid oma tegevused ise, lähtudes oma võimetest ja huvidest. Osaletakse näiteks laatadel, akende pesemisel ja parklate koristusel. Teenitud tulu kasutatakse uute materjalide soetamiseks ja jagatakse panuse alusel töötasudeks. Keskustes peetakse täpset arvestust kohaloleku ja töötundide kohta.

Inimsuhted ja iga inimese väärtustamine on keskuste jaoks olulised. Eesmärk on tagada, et igaüks oleks täisväärtuslik ühiskonnaliige – just sellisena, nagu ta on. Keskustes valitseb toetav ja turvaline õhkkond, kus kliendid saavad igapäevategevustega iseseisvalt hakkama või vajavad vaid minimaalset juhendamist.

**Marve kokkuvõte õpirändest Sloveeniasse 3.–9. septembril 2023**

Mina osalesin Erasmus+ õpirändel Sloveenias 3-9.september 2023 teemal: „Õpilaste parem ettevalmistus sotsiaalseks toimetulekuks ja igapäevaelus hakkama saamiseks peale kooli lõppu vajalike õppemetoodikate arendamine“.

Õpirände käigus külastasime Litijas päevakeskust ja põhikooli ning päeva- ja elukeskust Zagorijes. Litija päevakeskuses on 26 klienti ja 5 töötajat. Päevakeskuses on kolm töötuba, oma hoov, kus kliendid saavad tegeleda aiandusega ja pood kus müüakse endi valmistatud tooteid. Päevakeskus asub ühes majas koos vanurite koduga, lasteaia ja muusikakooliga. Päevakeskusel on 10 aastane rendileping, mida tasub kohalik omavalitsus. Töötube kasutatakse õmblustööde tegemiseks, vaba aja veetmiseks ja erinevatele ettevõtetele tööde teostamiseks. Töötamine ei ole prioriteet. Klient valib ise millega ta soovib oma päeva sisustada, kas veedab niisama aega või töötab. Kõigi tööaeg kantakse arvutisse ja kui ettevõtted maksavad töö eest tasu, jaotatakse raha klientidele vastavalt nende panusele. Palju valmistatakse käsitöötooteid oma poodi ja laatadele müügiks (kotid, magnetid, näopuhastuslapid, sussid jne). Teostatakse töid ka naabritele, nt akende pesemine, muru niitmine, parkla korrashoid. Päevakeskuse töötajad mõtlevad välja selliseid töid, mille tööprotsessist saab igaüks osa võtta vastavalt oma võimetele. Päevakeskuse töötajad on erinevate oskustega ja haridustega, nt meditsiinialane haridus, pehmemööbli valmistaja, massöör, joogainstruktor. Seega saavad päevakeskuse kliendid osa joogatundidest, massaažist, on ka ise õppinud massaaži tegema ja praktiseerivad teiste peal. Osaletakse erinevatel kursustel. Sel ajal osaleti mesinduse kursusel. Väga palju arvestatakse klientide soovidega. Käiakse telkimas, plaanis on jalgrattamatk, osaletakse aktiivselt kogukonna üritustel ja karnevalidel, mille tarbeks ise meisterdatakse kostüüme. Tehakse koostööd kohaliku raamatukoguga, noortekeskusega ja põhikooliga. Üks kord kuus toimub raamatukogus ettelugemise päev. Kõigil on oma lugejakaart, et laenutada raamatuid. Kes ei oska lugeda, see vaatab pilte, joonistab raamatust maha või teeb ärakirja. Põhikooliga koostöös korraldatakse ühisüritusi. Päevakeskuse kliendid külastavad kooli ja koolilapsed päevakeskust. Eesmärk on tavalastele näidata, et on olemas ka teisiti mõtlevaid, kõnelevaid ja liikuvaid inimesi ja neid ei ole vaja karta. Väga palju liigutakse majast väljaspool. Mida rohkem on klient päevakeskusest väljas, seda aktiivsem on ta ühiskonnas ja see ongi üks peamisi eesmärke, erivajadustega inimeste integreerimine ühiskonda ja iseseisvuse toetamine. Me tegime ühise väljasõidu Bogensbergi lossi ja Litija ekskurssiooni, kus kliendid said meile tutvustada kohalikku eluolu ja ümbrust. Mõned on isegi osalenud vahetusprogrammis Makedoonias ja Itaalias. Osaletakse rahvusvahelistel spordivõistlustel. Üldiselt on põhiliseks suhtlusvahendiks kõne, mingil määral kasutatakse ka visualiseerimist. Visualiseerimist kasutatakse menüü ja nädala plaani kirjeldamisel. Kliendid olid meie suhtes väga avatud ja üritasid igati kontakti luua. Oli ka neid, kes püüdsid inglise keeles kõneleda. Litija põhikoolis on nii tava- kui erivajadusega õpilased. Kooli põhiprintsiip on avastada lapse tugevused ja keskenduda nende arendamisele. luua lapses enesekindlust, õpetada sotsiaalseid oskusi ja integreerida ühiskonda. Kohustuslik kooliharidus on 15. eluaastani, siis saavad jätkata õppeprogrammiga kuni 18 eluaastani. 18-26 eluaastani on võimalik osaleda eluks ettevalmistavas programmis. Samuti käiakse palju koolimajast väljas kogukonna üritustel, nädalavahetuse väljasõitudel, kus õpitakse iseendale majutuse otsimist, söögivalmistamist, voodite ja tubade korrastamist jm eluks vajalikke oskusi.

Zagorije päevakeskuses on 150 klienti. Keskus jaotub päevakeskuseks, töökeskuseks ja elukeskuseks (raske puudega klientidele). Peamine tegevus oli samuti käsitöö ja ettevõtetele alltöö teostamine. Nägime äsja valmivat korterit, kuhu oli peagi iseseisvale elule asumas neli päevakeskuse klienti. Elukeskus koosnes kahest majast. Ühes majas elas 12 ja teises 7 klienti. Päeval tegeles nendega kaks töötajat ja öösel oli üks töötaja. Igal kliendil oli oma tuba. Oli ka kaks paari, kes elasid koos. Päeval veedavad nad aega päevakeskuses, mis asub jalutuskäigu kaugusel. Elukeskustes valmistatakse ise süüa, koristatakse, pestakse pesu, vaadatakse televiisorit, käiakse jalutamas. Nii Litija kui ka Zagorije keskustel on ühised eesmärgid. Toetada kliendi võimalikult iseseisvat toimetulekut. Klientidele tuleb luua sellised tingimused, et nad saaksid teha seda. milles nad head on. Kõrvaline abi peaks olema võimalikult väike. Keskus väärtustab inimsuhteid ja, et iga inimene oleks täisväärtuslik ühiskonnaliige vastavalt tema võimetele ja täpselt sellisena nagu ta on. Keskused väärtustavad valikuvabadust. Kedagi ei kohustata tegema midagi, mida nad ei soovi. Täiskasvanud inimene on juba väljakujunenud isiksus, keda enam ei muuda aga ka neile tuleb alati pakkuda võimalust võtta osa ühistegevustest. Nad võivad küll keelduda aga nad ei saa öelda, et neile ei ole võimalust pakutud. Sotsiaalseks toimetulekuks ja igapäevaelus hakkama saamiseks peeti kõige olulisemateks oskusteks lugemisoskust, kirjutamisoskust, oskust arvutit kasutada ja iseseisvat liiklemise oskust (jala, ühistranspordiga), enese hügieeni eest hoolitsemist, puhtuse hoidmist ja söögivalmistamise oskust. Ehk siis üks oskus toetab teist. Kui on lugemiseoskus ja arvutikasutamise oskus, saab vaadata ühistranspordi aegu ja seega ka iseseisvalt liigelda. Sellele lisaks järeldus, mille mina tegin, on see, et kuna valdav osa tegevusest on käeline tegevus ja käsitöö, siis väga olulisel kohal on peenmotoorika arendamine varajasest east alates.